Rozsudok Krajského súdu Bratislava sp. zn. 6CoCsp/27/2023 z 25. 9. 2024
Rozsudok Krajského súdu Bratislava z 25. septembra 2024, sp. zn. 6CoCsp/27/2023, ECLI:SK:KSBA:2024:6118375883.1
Súd: Krajský súd Bratislava
Spisová značka: 6CoCsp/27/2023
ECLI: ECLI:SK:KSBA:2024:6118375883.1
Dátum vydania: 25. 9. 2024
Forma: Rozsudok
Oblasť práva: Občianske právo
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Krajský súd Bratislava 6CoCsp/27/2023 6118375883 25. 09. 2024 Mgr. Jana Janics Bajánková ECLI:SK:KSBA:2024:6118375883.1
ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu Mgr. Jany Janics Bajánkovej a sudkýň JUDr. Otílie Belavej a JUDr. Renáty Janákovej v právnej veci žalobcu: E. M., Q.. XX.XX.XXXX, U. Y. A. XXX/XXX, Č., právne zastúpeného WEBBER LEGAL, s.r.o., so sídlom: Duchnovičovo námestie 1, Prešov, IČO: 50 680 552, proti žalovanému: PROFI CREDIT Slovakia, s.r.o., so sídlom Pribinova 25, Bratislava, IČO: 35 792 752, zastúpený: Advokátska kancelária JUDr. Andrea Cviková, s.r.o., so sídlom: Kubániho 16, Bratislava, IČO: 47 233 516, o zaplatenie 2.673,68 eur s príslušenstvom, na odvolanie žalovaného proti rozsudku bývalého Okresného súdu Bratislava I zo 14. marca 2023, č.k. 21Csp/13/2019-387, takto rozhodol: Napadnutý rozsudok súdu prvej inštancie sa p o t v r d z u j e . Žalobcovi proti žalovanému p r i z n á v a nárok na náhradu trov odvolacieho konania v rozsahu 100 %. O výške náhrady trov konania rozhodne súd prvej inštancie v lehote do 60 dní po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. odôvodnenie: 1. Napadnutým rozsudkom súd prvej inštancie uložil žalovanému povinnosť zaplatiť žalobcovi sumu vo výške 2.673,68 eur spolu s úrokom z omeškania 5,05% zo sumy 52,94 eur od 15.08.2015 do zaplatenia, 5,05% zo sumy 52,94 eur od 17.10.2015 do zaplatenia, 5,05% zo sumy 52,94 eur od 17.11.2015 do zaplatenia, 5,00% zo sumy 52,94 eur od 17.12.2015 do zaplatenia, 5,00% zo sumy 52,94 eur od 16.01.2016 do zaplatenia, 5,00% zo sumy 52,94 eur od 17.03.2016 do zaplatenia, 5,00% zo sumy 52,94 eur od 19.04.2016 do zaplatenia, 5,00% zo sumy 52,94 eur od 17.06.2016 do zaplatenia, 5,00% zo sumy 52,94 eur od 16.07.2016 do zaplatenia, 5,00% zo sumy 52,94 eur od 19.07.2016 do zaplatenia, 5,00% zo sumy 52,94 eur od 16.08.2016 do zaplatenia, 5,00% zo sumy 52,94 eur od 16.09.2016 do zaplatenia, 5,00% zo sumy 52,94 eur od 16.10.2016 do zaplatenia, 5,00% zo sumy 52,94 eur od 16.11.2016 do zaplatenia, 5,00% zo sumy 52,94 eur od 16.12.2016 do zaplatenia, 5,00% zo sumy 52,94 eur od 16.01.2017 do zaplatenia, 5,00% zo sumy 52,94 eur od 16.02.2017 do zaplatenia, 5,00% zo sumy 52,94 eur od 16.03.2017 do zaplatenia, 5,00% zo sumy 52,94 eur od 16.04.2017 do zaplatenia,
5,00% zo sumy 52,94 eur od 16.05.2017 do zaplatenia, 5,00% zo sumy 52,94 eur od 16.06.2017 do zaplatenia, 5,00% zo sumy 52,94 eur od 16.07.2017 do zaplatenia, 5,00% zo sumy 52,94 eur od 16.08.2017 do zaplatenia, 5,00% zo sumy 52,94 eur od 16.09.2017 do zaplatenia, 5,00% zo sumy 52,94 eur od 16.10.2017 do zaplatenia, 5,00% zo sumy 52,94 eur od 16.11.2017 do zaplatenia, 5,00% zo sumy 52,94 eur od 16.12.2017 do zaplatenia, 5,00% zo sumy 52,94 eur od 16.01.2018 do zaplatenia, 5,00% zo sumy 72,12 eur od 16.02.2018 do zaplatenia, 5,00% zo sumy 124,36 eur od 16.03.2018 do zaplatenia, 5,00% zo sumy 124,36 eur od 16.04.2018 do zaplatenia, 5,00% zo sumy 124,36 eur od 16.05.2018 do zaplatenia, 5,00% zo sumy 124,36 eur od 16.06.2018 do zaplatenia, 5,00% zo sumy 124,36 eur od 16.07.2018 do zaplatenia, 5,00% zo sumy 124,36 eur od 16.08.2018 do zaplatenia, 5,00% zo sumy 124,36 eur od 16.09.2018 do zaplatenia, 5,00% zo sumy 124,36 eur od 16.10.2018 do zaplatenia, 5,00% zo sumy 124,36 eur od 16.11.2018 do zaplatenia, v lehote do 3 dní od právoplatnosti napadnutého rozsudku (výrok I.). Súd prvej inštancie priznal žalobcovi voči žalovanému náhradu trov konania v plnom rozsahu (výrok II.). 2. Súd prvej inštancie vykonaným dokazovaním zistil, že žalobca ako dlžník a žalovaný ako veriteľ (ďalej aj „zmluvné strany“) uzatvorili dňa 28.05.2015 zmluvy o spotrebiteľskom úvere č. XXXXXXXXXX G. Č.. XXXXXXXXXX, v zmysle ktorých žalovaný poskytol žalobcovi spotrebiteľský úver, v oboch prípadoch vo výške 1.140 eur na obdobie 42 mesiacov, s výškou mesačnej splátky 35,71 eur (z toho na istinu 27,14 eur a na úroky 8,57 eur) a poplatkom za poskytnutie úveru vo výške 114 eur. Ďalej zistil, že zmluvné strany uzatvorili toho istého dňa (28.05.2015) aj dve Dohody o poskytnutí služieb (ďalej aj „dohody“), z ktorých každá bola naviazaná na príslušnú úverovú zmluvu. Na základe oznámenia veriteľa o schválení úveru dlžníkovi z 28.05.2015 bola výška celkovej platby na úhradu vo výške 62,18 eur, výška RPMN predstavovala 25,16 %, pričom priemerná hodnota RPMN platná ku dňu podpisu zmluvy bola vo výške 36,67 %. Ďalej súd prvej inštancie zistil, že celková čiastka, ktorú mal dlžník uhradiť, predstavovala sumu vo výške 1.613,82 eur s ročnou úrokovou sadzbou vo výške 17,4 %. Súd prvej inštancie vyhodnotil za sporné tvrdenie žalobcu týkajúce sa plnenia nad rámec poskytnutých úverov z dôvodu neplatnosti predmetných zmlúv, vrátane dohôd o poskytovaní služieb, resp. úmyselného obchádzania zákona žalovaným pri ich uzatváraní, pre rozpor s dobrými mravmi, a preto ich považoval za bezúročné a bez poplatkov z dôvodu absencie náležitostí zmlúv. Žalobca dôvodil, že so žalovaným uzatvoril dňa 28.05.2015 dve totožné zmluvy o spotrebiteľskom úvere revolvingového typu, pričom v rozhodnom období bola výška RPMN pre objem poskytnutého úveru do sumy 1.500 eur vo výške 37,67 %, pritom, ak by sa pri poskytnutí spotrebiteľského úveru vo výške (2x 1.140 eur), resp. tak, ako to pôvodne žiadal žalobca podľa svojho čestného vyhlásenia vo výške 2.000 eur uzatvorila iba jedna úverová zmluva, posudzovala by sa podľa žalobcu priemerná hodnota RPMN pre objem spotrebiteľského úveru vo výške od 1.500 eur do 6.500 eur, kde bola priemerná hodnota RPMN vo výške 18,10 %. Za nesporné považoval súd prvej inštancie samotné okolnosti uzatvárania predmetných zmlúv. Súd prvej inštancie skonštatoval, že žalovaný ako veriteľ poskytol v rámci svojho predmetu podnikania žalobcovi ako spotrebiteľovi úver, preto predmetné zmluvy uzatvorené medzi zmluvnými stranami vyhodnotil ako spotrebiteľské zmluvy formulárového typu podľa § 52 a nasl. Občianskeho zákonníka, na ktoré sa aplikujú aj ustanovenia zákona o spotrebiteľských úveroch v znení ku dňu účinnosti zmluvy. Z hľadiska podstatných náležitostí zmlúv súd prvej inštancie uviedol, že žalovaný postupoval v rozpore s § 9 ods. 2 písm. k) zákona č. 129/2010 Z.z. o spotrebiteľských úveroch a o iných úveroch a pôžičkách pre spotrebiteľov a o zmene a doplnení niektorých zákonov (ďalej aj „zákon o spotrebiteľských úveroch“), keď nešpecifikoval všetky predpoklady použité na výpočet RPMN. Uviedol, že medzi stranami sporu nebolo sporné, že žalobcovi bol poskytnutý úver žalovaným vo výške 1.140 eur na obdobie 42 mesiacov, s výškou mesačnej splátky 35,71 eur. Súd prvej inštancie ustálil, že v zmysle dohody o poskytovaní služieb, ktorá bola súčasťou úverovej zmluvy, sa žalobca zaviazal uhradiť mesačnú splátku vo výške 62,18 eur (t.j. v celkovej sume 2.725,56 eur, ktorý údaj absentoval). Poukázal na to, že žalobca mal v zmysle zmluvy uhradiť sumu 1.613,82 eur, s mesačnou splátkou vo výške 35,71 eur na obdobie 42 mesiacov vrátane poplatku za poskytnutie úveru vo výške 114 eur s RPMN vo výške 25,41 %, resp. 25,16 %, hoci za
použitia interaktívnej kalkulačky uvedenej na webovej stránke www.openiazoch.zoznam.sk bola výška RPMN 22,88 %. Súd prvej inštancie ďalej poukázal na skutočnosť, že zmluvné strany sa dohodli na mesačnej splátke vo výške 62,18 eur na obdobie 42 mesiacov (t.j. celková odplata za poskytnutý úver predstavovala sumu 2.611,56 eur a výška RPMN je 72,41 %) a preto vyvodil záver o nesprávne uvedenej výške RPMN v neprospech spotrebiteľa, čo malo za následok bezúročnosť a bezpoplatkovosť úveru v zmysle § 11 ods. 1 písm. d) zákona o spotrebiteľských úveroch. 3. Ďalej súd prvej inštancie skonštatoval s poukazom na § 9 ods. 2 písm. l) zákona o spotrebiteľských úveroch, že v úverovej zmluve absentoval údaj o dátume prvej splátky, ako aj dátumu splatnosti tej ktorej splátky, ku ktorému dňu príslušného kalendárneho mesiaca bol dlžník povinný splátku uhradiť a preto v zmysle § 11 ods. 1 písm. d) zákona o spotrebiteľských úveroch bol predmetný úver bezúročný a bezpoplatkový. K argumentácii žalovaného, že požadované údaje boli uvedené v Oznámení veriteľa o schválení úveru dlžníkovi súd prvej inštancie uviedol, že požadovaný údaj absentoval v úverovej zmluve, pričom Oznámenie veriteľa o schválení úveru dlžníkovi, ktorý nebol ani podpísaný samotným dlžníkom (žalobcom), nebolo neoddeliteľnou súčasťou úverovej zmluvy, preto nemal za preukázané, že sa žalobca oboznámil aspoň s jeho obsahom. 4. Po právnej stránke súd prvej inštancie rozsudok odôvodnil ustanoveniam § 497 Obchodného zákonníka, § 52 ods. 1, ods. 2, ods. 3, ods. 4, § 53 ods. 1, ods. 2, ods. 3, ods. 4 písm. t), § 39, § 451 ods. 1, ods. 2, § 517 ods. 2 Občianskeho zákonníka , § 1 ods. 2, § 9 ods. 2, § 11 ods. 1 zákona č. 129/2010 Z.z. a dospel k záveru o dôvodnosti žaloby. Skonštatoval, že hoci boli podmienky poskytnutia dohodnutých služieb v rámci dohôd predložené žalobcovi žalovaným, tieto služby boli v zmysle čl. I bodu 2 iba doplnkové a dobrovoľné a neboli predpokladom na uzatvorenie úverovej zmluvy, t.j. dohody mali akcesorický charakter k úverovej zmluve č. XXXXXXXXXX G. Č.. XXXXXXXXXX. Zhrnul, že úmyslom veriteľa bolo uzatvorenie dohody a jej následné predloženie dlžníkovi (žalobcovi), nakoľko zmluvy aj dohody ako formulárové typy právneho úkonu boli označené rovnakým poradovým číslom. Súd prvej inštancie ďalej uviedol, že žalovaný neuniesol bremeno v súvislosti s individuálnymi dojednaniami predmetných dohôd. V súvislosti s obsahom jednotlivých služieb, ktoré boli predmetom dohôd, súd prvej inštancie dospel vykonaným dokazovaním k záveru, že tieto nie sú službami vykonávanými v prospech spotrebiteľa. Postup žalovaného, kedy sa žalobca ako spotrebiteľ zaviazal pri uzatvorení zmluvného vzťahu k úhrade odplaty za služby, ktoré mu v skutočnosti neboli poskytnuté, súd prvej inštancie vyhodnotil s poukazom na § 53 ods. 4 písm. t) Občianskeho zákonníka ako neprijateľnú zmluvnú podmienku a dohody uzatvorené medzi stranami sporu v rozpore s dobrými mravmi. Súd prvej inštancie ďalej zistil, že výška odplaty za poskytnutie doplnkových služieb bola v zmysle dohôd stanovená na 2,58 % zo sumy schváleného úveru zníženej o sumu poplatku za poskytnutie úveru, splatnej v mesačných splátkach uvedených v Oznámení veriteľa o schválení úveru dlžníkovi, teda skutočná výška odplaty bola pre spotrebiteľa neznáma. Vykonaným dokazovaním súd prvej inštancie zistil, že výška odplaty z jednej dohody predstavovala sumu vo výške 1.235,30 eur (1.140/100 x 2,58 x 42), ktorá prevyšovala výšku poskytnutého úveru, preto bola takto dojednaná výška odplaty v rozpore s dobrými mravmi. Súd prvej inštancie ďalej uviedol, že pokiaľ by cieľom žalovaného bolo poskytnúť žalobcovi ako spotrebiteľovi služby uvedené v úverových zmluvách, nič mu nebránilo tieto zahrnúť priamo do zmlúv o úvere. Skonštatoval, že uzatvorenie ďalšieho právneho úkonu (dohody) s nevyváženou odplatou je obchádzaním zákona, keď žalovaným stanovená odplata musela byť zohľadnená v cene úveru, ktorá mala vplyv na neprimeranú výšku RPMN. Postup žalovaného považoval súd prvej inštancie za v rozpore s § 39 Občianskeho zákonníka a preto dospel k záveru, že dohody o poskytovaní služieb č. XXXXXXXXXX G. Č.. XXXXXXXXXX z 28.05.2015 sú neplatné. 5. K námietke premlčania vznesenej žalovaným, že v čase medzi podaním žalobného návrhu na súd prvej inštancie dňa 19.11.2018 a vznikom bezdôvodného obohatenia uplynula v časti sumy 158,94 eur premlčacia lehota a v časti sumy 741,16 eur dvojročná premlčacia lehota, súd prvej inštancie uviedol, že sa žalobca sa subjektívne dozvedel, že žalovaný sa obohacuje na jeho úkor dňa 08.08.2018 a to na základe e-mailovej komunikácie s jeho právnym zástupcom, preto nedošlo k premlčaniu v subjektívnej ani objektívnej premlčacej dobe. V tejto súvislosti súd prvej inštancie poukázal na skutočnosť, že žalovaný je podnikateľským subjektom, ktorého predmetom činnosti je poskytovanie úverov spotrebiteľom, t.j. v danom prípade musel mať vedomosť o tom, že sa jedná o spotrebiteľskú úverovú zmluvu a napriek tomu v danom prípade dôsledkom absencie podstatných náležitostí zmluvy v zmysle zákona o spotrebiteľských úveroch (dátum prvej a poslednej splátky úveru, správne uvedená výška RPMN), je bezúročnosť a bezpoplatkovosť dojednaného úveru. Skonštatoval, že žalovaný sa
dopustil úmyselného konania, keď získal od žalobcu plnenie nad rámec poskytnutých úverov a preto prijal plnenie bez právneho dôvodu. Súd prvej inštancie ďalej priznal žalobcovi úroky z omeškania, ktoré žalovaný nerozporoval. 6. O nároku na náhradu trov konania súd prvej inštancie rozhodol v zmysle § 255 ods. 1, § 262 ods. 1, ods. 2 C.s.p. tak, že úspešnému žalobcovi priznal nárok na náhradu trov konania proti žalovanému v plnom rozsahu, o výške ktorej rozhodne súd prvej inštancie po právoplatnosti rozsudku. 7. Proti tomuto rozhodnutiu súdu prvej inštancie podal včas odvolanie žalovaný v celom rozsahu z dôvodov podľa § 365 ods. 1 písm. b), f) a h) C.s.p. a navrhol, aby odvolací súd zrušil rozsudok súdu prvej inštancie a vec vrátil na ďalšie konanie, alternatívne, aby napadnutý rozsudok zmenil a žalobu zamietol. V prvom rade žalovaný namietal, že súd prvej inštancie dospel k nesprávnym skutkovým zisteniam a vec nesprávne právne posúdil, nakoľko spôsob výpočtu RPMN nie je náležitosťou zmluvy o úvere podľa zákona č. 129/2010 Z.z. Súd prvej inštancie podľa žalovaného pochybil aj pokiaľ sa jednalo o predpoklady použité na výpočet RPMN, nakoľko obe zmluvy o revolvingovom úvere tieto údaje obsahujú. Poukázal na rozhodnutie Najvyššieho súdu Slovenskej republiky, sp. zn. 7Cdo/183/2020 z 24. februára 2021, publikované pod N. XX/XXXX, v zmysle ktorého zákon nepožaduje ani predpoklady pre výpočet RPMN špeciálne označovať v zmluve ako predpoklady pre výpočet RPMN. K termínom splatnosti splátok, ktoré mali mať za následok bezúročnosť úverov, žalovaný uviedol, že zákon neurčuje ako náležitosť zmluvy splatnosť prvej a poslednej splátky, hoci uvedený údaj vyplýva z oboch uzatvorených zmlúv. Dôvodil, že zmluva o revolvingovom úvere obsahuje ustanovenia uvedené aj v žiadosti o poskytnutie revolvingového úveru, ako aj v zmluvných dojednaniach, ktoré sú neoddeliteľnou súčasťou zmluvy. Na podporu svojich tvrdení poukázal na odôvodnenie rozhodnutia Najvyššieho súdu Slovenskej republiky, sp. zn. 4Cdo/9/2019 z 27.05.2020, rozsudku Krajského súdu v Prešove č.k. 13Co/111/2014-166. Poznamenal, že aj Súdny dvor EÚ vo veci C-42/15 uviedol, že uvedený údaj je možné uviesť v akomkoľvek dokumente tvoriacom zmluvu. Ďalej namietal, že súd prvej inštancie preto predčasne dospel k záveru, že úverové zmluvy neobsahujú termíny splatnosti splátok. Za nesprávny považoval aj záver súdu prvej inštancie o nesprávnej výške RPMN vzhľadom na to, že v konaní nebol vykonaný dôkaz, ktorý by zodpovedal zákonom predpísanému postupu na výpočet RPMN a podľa ktorého by mal byť výsledok RPMN iný ako je uvedený v zmluve, resp. v takej hodnote, na základe ktorej by sa konštatovalo nesprávne uvedenie RPMN v úverových zmluvách v neprospech spotrebiteľa. Ďalej namietal, že výpočet RPMN podľa tzv. internetovej kalkulačky nemá oporu v žiadnom zákone a naviac súdom prvej inštancie uvedený spôsob výpočtu RPMN je v rozpore s § 2 písm. g) zákona č. 129/2010 Z.z., ako aj obsahom úveroch zmlúv a dohôd o poskytovaní služieb. Žalovaný mal za to, že uzatvorenie zmluvy o úvere nebolo v žiadnom prípade podmienené a ani závislé od uzatvorenia dohody o poskytovaní služieb, súd prvej inštancie preto nesprávne právne posúdil výpočet RPMN, do ktorého bol zahrnutý aj náklad z dohody o poskytovaní služieb. Ďalej namietal, že žalobca nespochybnil a nepreukázal, že dohoda nebola uzatvorená slobodne, vedome a dobrovoľne. Zdôraznil, že dlžník uzatvorením úverovej zmluvy nepristupuje bez ďalšieho k dohode o poskytovaní služieb. V súvislosti s oprávnenosťou postupu žalovaného poukázal na rozsudok Krajského súdu v Banskej Bystrici, č.k. 43CoR/5/2016-14. Zdôraznil, že v zmysle ustanovenia § 2 písm. i) zákona č. 129/2010 Z.z. vyplýva, že do výpočtu celkových nákladov sa nezapočítavajú náklady, ktoré vyplývajú z dojednaní, ktoré nie sú podmienkou na získanie úveru. Mal za to, že pokiaľ by žalobca predmetnú dohodu nepodpísal, táto by nevznikla. Uviedol, že pokiaľ by odplata za poskytnuté služby bola zahrnutá do celkových nákladov, potom by takýto postup bol v rozpore so zákonom. K námietke premlčania žalovaný uviedol, že súd prvej inštancie nesprávne právne posúdil, že žalovaný sa mal úmyselne bezdôvodne obohatiť tým, že musel mať vedomosť o absencii zákonom predpísaných náležitostí, v dôsledku ktorých bol úver bezúročný a bez poplatkov. Uviedol, že vykonaným dokazovaním neboli preukázané základné znaky úmyselného konania žalovaného, ktorý sa mal bezdôvodne obohatiť na úkor žalobcu. Ďalej spochybnil výrok súdu prvej inštancie týkajúci sa úroku z omeškania, ktorý nemal oporu v žiadnej skutočnosti preukázanej v konaní, nakoľko žalovaný sa nedostal do omeškania v dňoch uvedených v petite napadnutého rozhodnutia. V súvislosti s prostriedkami procesnej obrany a procesného útoku spochybnil postup súdu prvej inštancie, ktorý prihliadol na čestné vyhlásenie žalobcu bez predloženia ďalších dôkazov a pritom nezohľadnil námietku žalovaného, že od uzatvorenia zmluvy o úvere až do doručenia žaloby, žalobca neargumentoval, že obe zmluvy tvoria jeden celok. Navyše žalobca využil pri oboch poskytnutých úveroch právo odkladu splatnosti splátok. Namietal tiež, že pri posudzovaní celkovej vierohodnosti tvrdení žalobcu nepostupoval komplexne, t.j. nezohľadnil skutočnosť, že žalobca v konaní
neuvádzal pravdivé tvrdenia ohľadom jeho schopnosti splácať úvery, hoci bolo vykonaným dokazovaním preukázané, že v danom čase pri podaní žiadosti o úver žalobca predložil potrebné listiny. 8. Žalobca k odvolaniu žalovaného uviedol, že v zmluve absentuje prejav vôle žalobcu s údajom o termíne prvej splátky, ako aj termíne splatnosti tej ktorej splátky. Podľa názoru žalobcu, uvedené spôsobuje podľa § 11 ods. 1 písm. b) zákona o spotrebiteľských úveroch, že predmetný úver je bezpoplatkový a bezúročný. Mal za to, že nemožno prihliadať na argumentáciu žalovaného o uvedení týchto údajov v Oznámení veriteľa o schválení úveru dlžníkovi, nakoľko v zmysle zákona musí byť tento údaj uvedený v úverovej zmluve, pričom predmetné oznámenie ani len netvorí neoddeliteľnú súčasť zmluvy v zmysle zmluvných ustanovení. Zároveň uviedol, že súd prvej inštancie nemal za preukázané, že sa žalobca oboznámil s jeho obsahom, keď žalobca ani nepodpísal uvedený dokument. Mal za to, že za predpokladu, ak žalovaný oznámil túto informáciu žalobcovi jednostranným úkonom - oznámením o schválení úveru, ktorý bol vykonaný až po tom, ako žalobca prejavil vôľu s obsahom zmluvnej dokumentácie, jedná sa o nový návrh v zmysle § 44 ods. 2 Občianskeho zákonníka, s ktorým žalobca neprejavil písomný súhlas a je teda nevyhnutné zmluvu považovať za bezúročnú aj z dôvodu nedodržania písomnej formy. V súvislosti s námietkou premlčania poukázal na rozhodovaciu prax Najvyššieho súdu Slovenskej republiky z 28.09.2021, sp. zn. 5Cdo 29/2021, publikované v Zbierke stanovísk NS a rozhodnutí súdov SR č. 2/2022 pod por. č. 4, v zmysle ktorého, „(...) (P)re určenie začiatku plynutia subjektívnej premlčacej doby v prípade bezdôvodného obohatenia získaného plnením na základe spotrebiteľskej úverovej zmluvy, ktoré je bezúročné a bez poplatkov, je podstatná skutočná vedomosť spotrebiteľa o tom, že nemá (nemal) plniť splátky spotrebiteľského úveru vo výške dohodnutej v úverovej zmluve (...)“. Vo vzťahu k objektívnej premlčacej dobe ďalej poukázal na uznesenie Najvyššieho súdu Slovenskej republiky z 28.02.2022, sp. zn. 7Cdo 268/2021, publikované v Zbierke stanovísk NS a rozhodnutí súdov SR č. 2/2022 pod por. č. 15, podľa ktorého „(...) (A)nalogická aplikácia desaťročnej objektívnej premlčacej doby súdmi Slovenskej republiky pri práve spotrebiteľa na vydanie bezdôvodného obohatenia (§ 107 ods. 2 Občianskeho zákonníka) získaného plnením na základe spotrebiteľskej úverovej zmluvy, je právnym dôsledkom prednosti rozsudku Súdneho dvora Európskej únie C - 485/19 zo dňa 22. apríla 2021 v právnom poriadku Slovenskej republiky (...)“. K namietanému úroku z omeškania žalobca uviedol, že súd prvej inštancie rozhodol správne, nakoľko jednotlivé platby žalobca vykonal nedobrovoľne, na základe neoprávnenej dispozície žalovaného s jeho majetkom, kedy žalovaný vykonával žalobcovi neoprávnené zrážky zo mzdy, preto mal za to, že sa obohatil na jeho úkor. K námietke žalovaného, že žalobca nerozporoval počas trvania zmluvného vzťahu skutočnosť, že zmluvy tvoria jeden celok, žalobca poznamenal, že nemá právnické vzdelanie a až následne po zvolení právneho zástupcu argumentoval, že žalovaný svojim konaním obchádzal právne predpisy, preto považoval za bezpredmetnú námietku žalovaného, že si mal byť vedomý právnych dôsledkov toho, že úver bol rozdelený do dvoch zmlúv a túto mal sám voči žalovanému uplatniť. Poukázal na to, že podľa § 39 Občianskeho zákonníka a článku 22 Smernice 2008/48/ES, ako aj § 265 Obchodného zákonníka, čl. 5 C.s.p., je obchádzanie zákona zakázané. K tvrdeniu žalovaného, že žalobca neuvádzal v konaní pravdivé tvrdenia ohľadom bonity, žalobca uviedol, že v zmysle rozsudku SD EÚ vo veci C-449/13 je dôkazné bremeno toho, či a ako veriteľ konal s odbornou starostlivosťou, vždy iba na veriteľovi. Poukázal na to, že veriteľ nekonal s odbornou starostlivosťou a hrubo porušil povinnosti podľa § 7 ods. 1 zákona č. 129/2010 Z.z. a preto považoval úver poskytnutý na základe zmluvy za bezúročný a bez poplatkov podľa § 11 ods. 2 zákona o spotrebiteľských úveroch. Na základe uvedených skutočností navrhol, aby odvolací súd potvrdil rozhodnutie súdu prvej inštancie v napadnutom rozsahu vo výroku ako vecne správne v zmysle § 387 ods. 1 C.s.p. a priznal žalobcovi právo na náhradu trov odvolacieho konania v rozsahu 100 %. 9. Odvolací súd preskúmal napadnutý rozsudok súdu prvej inštancie v celom rozsahu a v medziach odvolacích dôvodov, ktorými je viazaný (§ 379 a § 380 ods. 1 C.s.p., bez nariadenia odvolacieho pojednávania (§ 385 ods. 1 C.s.p. a contrario v spojení s § 219 ods. 3 C.s.p.) a viazaný skutkovým stavom tak, ako ho zistil súd prvej inštancie (§ 383 C.s.p.) dospel k záveru, že odvolanie žalovaného nie je dôvodné. 10. Odvolací súd po preskúmaní prvoinštančného rozhodnutia dospel k záveru, že skutkové zistenia súdu prvej inštancie majú oporu vo vykonanom dokazovaní, keď vzal do úvahy všetky rozhodujúce skutočnosti, ktoré z vykonaných dôkazov, z prednesov sporových strán a z obsahu spisu vyplynuli najavo, následne tieto v súlade so zásadou voľného hodnotenia dôkazov (čl. 15 C.s.p. v spojení s § 191 C.s.p.) vyhodnotil a dospel tak k správnym skutkovým záverom, že spor medzi stranami má charakter spotrebiteľského sporu a predmetné zmluvy (zmluva o revolvingovom úvere č. XXXXXXXXXX
z 28.05.2015 a Dohoda o poskytovaní služieb č. XXXXXXXXXX z 28.05.2015; zmluva o revolvingovom úvere č. XXXXXXXXXX zo dňa 28.05.2015 a Dohoda o poskytovaní služieb č. XXXXXXXXXX z 28.05.2015) sú spotrebiteľskými zmluvami, ktoré neobsahovali všetky obligatórne náležitosti spotrebiteľskej zmluvy v zmysle zákona č. 129/2010 Z.z. v znení neskorších predpisov a z toho vyplývajúcej bezúročnosti a bezpoplatkovosti poskytnutých úverov, čo aj náležite odôvodnil, s ktorým odôvodnením odvolací súd súhlasí. Svoje závery aj riadne v súlade s požiadavkami vyplývajúcimi z § 220 ods. 2 C.s.p. odôvodnil. Svoj myšlienkový postup dôkladne vysvetlil, a to nielen s poukazom na rozhodujúce skutočnosti zistené výsledkami vykonaného dokazovania, ale tiež s poukazom na prijaté právne závery. Súd prvej inštancie sa podrobne a presvedčivo vysporiadal so všetkými rozhodujúcimi skutočnosťami podstatnými pre právne posúdenie veci, ako aj so všetkými relevantnými argumentmi a dôkaznými návrhmi sporových strán a dôsledne posúdil opodstatnenosť všetkých právne a skutkovo relevantných námietok strán sporu súvisiacich s predmetom konania. Odvolací súd (s výnimkou záveru, že aj preto, že zmluva neobsahuje povinný údaj v zmysle § 9 ods. 2 písm. l) zákona o spotrebiteľských úveroch účinného od 01.04.2015 do 29.09.2015, t.j. výšku, počet a termíny splátok istiny, úrokov a iných poplatkov, prípadne poradie, v ktorom sa budú splátky priraďovať k jednotlivým nesplateným zostatkom s rôznymi úrokovými sadzbami spotrebiteľského úveru na účely jeho splatenia, je poskytnutý úver bezúročný a bez poplatkov, keďže Najvyšší súd Slovenskej republiky v rozhodnutí sp. zn. 3Cdo 146/2017 už judikoval a odvolací súd s jeho záverom súhlasí, že nie je potrebné, aby zmluva o spotrebiteľskom úvere obsahovala číselné vyjadrenie toho, aká je konkrétna vnútorná skladba tej ktorej anuitnej splátky, teda „rozčleňovanie“ splátok nie je potrebné) sa stotožňuje s dôvodmi, týkajúcimi sa odvolaním napadnutého výroku rozsudku a s poukazom na § 387 ods. 2 C.s.p. odvolací súd už iba odkazuje na správne a presvedčivé písomné vyhotovenie rozsudku. 11. Podľa § 9 ods. 2 písm. k) zákona č. 129/2010 Z.z. účinného od 01.04.2015 do 29.09.2015, Zmluva o spotrebiteľskom úvere okrem všeobecných náležitostí podľa Občianskeho zákonníka, musí obsahovať tieto náležitosti: ročnú percentuálnu mieru nákladov a celkovú čiastku, ktorú musí spotrebiteľ zaplatiť, vypočítané na základe údajov platných v čase uzatvorenia zmluvy o spotrebiteľskom úvere; uvedú sa všetky predpoklady použité na výpočet tejto ročnej percentuálnej miery nákladov. 12. V zmysle § 11 ods. 1 písm. b/ zákona č. 129/2010 Z.z. účinného od 01.04.2015 do 29.09.2015, poskytnutý spotrebiteľský úver sa považuje za bezúročný a bez poplatkov, ak zmluva o spotrebiteľskom úvere neobsahuje náležitosti podľa § 9 ods. 2 písm. a) až l), s), z) a aa). 13. Odvolací súd k dojednanej výške úrokov, príp. odplaty žalovaného uvádza, že v zmluvách bola nesprávne uvedená výška ročnej priemernej miery nákladov (RPMN). V zmysle ustanovenia § 2 písm. i) zákona č. 129/2010 Z.z. účinného od 01.04.2015 do 29.09.2015 sa ročnou percentuálnou mierou nákladov rozumejú celkové náklady spotrebiteľa spojené so spotrebiteľským úverom, vyjadrené ako ročné percento z celkovej výšky spotrebiteľského úveru podľa § 19 zákona č. 129/2010 Z.z. účinného od 01.04.2015 do 29.09.2015. V zmysle údajov o najvyššej prípustnej výške odplaty za poskytnutie spotrebiteľského úveru za 1. štvrťrok 2015 platných pre zmluvy o spotrebiteľskom úvere uzatvorených od 16. mája 2015 do 15. augusta 2015 zverejnených na webovej stránke Ministerstva financií Slovenskej republiky, portál finančnej osvety a ochrany finančného spotrebiteľa MF SR, F.:/..A..Y..R., bola výška RPMN u oboch uzatvorených zmlúv o spotrebiteľskom úvere 27,66 % na obdobie 42 mesiacov. Ak je teda v zmluvách uvedený rozsah priemernej RPMN vo výške od 37,67 % (ako priemerná výška RPMN platnej ku dňu podpísania zmluvy o revolvingovom úvere), je tento údaj uvedený nesprávne a v neprospech spotrebiteľa. Z takto uvedenej RPMN tak nemožno za žiadnych okolností vyvodiť správnosť údaja o RPMN. Je teda zrejmé, že údaj o RPMN nebol v zmluve uvedený v súlade s ustanovením § 9 ods. 2 písm. k) zákona č. 129/2010 Z.z., prekračujúci únosnú mieru odplaty žalovaného, resp. rozporný s dobrými mravmi, následkom čoho je, že predmetné úvery sa považujú za bezúročné a bez poplatkov (§ 11 ods. 1 písm. b) zákona č. 129/2010 Z.z.). 14. Ďalej odvolací súd uvádza, že dohody o poskytnutí služieb č. XXXXXXXXXX a č. XXXXXXXXXX z 28.05.2015 uzatvorené podľa § 51 Občianskeho zákonníka medzi veriteľom (žalovaným) a dlžníkom (žalobcom), ktoré upravujú podmienky poskytovania dohodnutých služieb k zmluve o revolvingovom úvere, nemožno považovať za súčasť úverových zmlúv, nakoľko tieto dohody mali mať fakultatívny a doplnkový charakter žalovaného o úhrade odplaty vo výške 2,58 % zo sumy schváleného úveru zníženej o sumu poplatku za poskytnutie úveru, ktoré však žalobca písomne odsúhlasil. Odvolací súd
v zhode s právnym názorom uvedeným v odôvodnení súdu prvej inštancie vyhodnotil ustanovenia predmetných dohôd o poskytovaní služieb (bod 3, 4, 5, 7, 8, 9 a 10) za neprijateľné podmienky uvedené v spotrebiteľských zmluvách v zmysle § 53 ods. 4 Občianskeho zákonníka a dojednanú výšku odplaty za poskytnuté služby v rozpore s dobrými mravmi. Odvolací súd dodáva, že právne závery, ku ktorým súd prvej inštancie po oboznámení sa s predmetnými zmluvami o spotrebiteľskom úvere revolvingového typu, ktoré strany uzavreli, a vyhodnotení ich náležitostí dospel, sú plne eurokonformné. Ak totiž prijal záver, že v dôsledku absencie konkrétnych obligatórnych náležitostí zmluvy o spotrebiteľskom úvere žalovaným žalobcovi poskytnutý úver považuje za bezúročný a bez poplatkov, posúdil vec po právnej stránke správne a predmetné ustanovenia zákona č. 129/2010 Z.z. o spotrebiteľských úveroch aplikoval aj v súlade so smernicou 2008/48/ES. 15. Odvolací súd považuje za potrebné zdôrazniť, že rozhodnutie súdu ako orgánu verejnej moci nemusí byť totožné s očakávaniami a predstavami sporových strán, v tomto prípade žalovaného, ale z hľadiska odôvodnenia musí spĺňať parametre zákonného, a teda riadne odôvodneného rozhodnutia, pričom sporovým stranám musí dať odpoveď na podstatné otázky a skutočnosti, čím sa súd prvej inštancie aj riadil, a ako už bolo uvedené vyššie, svoje rozhodnutie a právne úvahy, na ktorých ho založil, aj dostatočne odôvodnil, pričom ním prijaté právne závery sú v plnom rozsahu podložené správnym výkladom. 16. Odvolací súd sa už vzhľadom na vyššie uvedené dôvody s právnym záverom súdu prvej inštancie o bezúročnosti a bezpoplatkovosti posudzovaných spotrebiteľských úverov stotožnil. Nepovažoval potom už za potrebné sa bližšie zaoberať ďalšími odvolacími námietkami žalovaného, ktoré vzhľadom na odvolacím súdom vyššie prijatý záver nemohli spochybniť správnosť napadnutého rozhodnutia. 17. Pokiaľ ide o odvolaciu argumentáciu žalovaného vo vzťahu k úrokom z omeškania spočívajúcu v tvrdení, že v konaní nebol vykonaný žiadny dôkaz o vzniku omeškania tak, ako to vyplýva z výrokovej časti rozsudku súdu a že odvolateľ sa nedostal do omeškania v dňoch, ako to vyplýva z výrokovej časti uvádzanej pri úroku z omeškania a daná skutočnosť nebola dokazovaním ani preukázaná, odvolací súd na ňu neprihliadol, nakoľko žalovaný počas celého konania pred súdom prvej inštancie vo vzťahu k nároku žalobcu na úroky z omeškania neuviedol na ich rozporovanie žiadne skutkové tvrdenia ( s výnimkou všeobecne vznesenej námietky premlčania príslušenstva č.l. 150 spisu; bod VII posledná veta oporu odvolateľa voči platobnému rozkazu), ktorými by poprel žalobcov nárok na ne, tak ho v žalobe uplatnil. ( § 366 C.s.p.) 18. Súd nemusí dať odpoveď na všetky otázky nastolené stranou, ale len na tie, ktoré majú pre vec podstatný význam, prípadne dostatočne objasňujú skutkový a právny základ rozhodnutia bez toho, aby zachádzal do všetkých detailov sporu uvádzaných účastníkmi konania. Preto odôvodnenie rozhodnutia súdu, ktoré stručne a jasne objasní skutkový a právny základ rozhodnutia, postačuje na záver o tom, že z tohto aspektu je plne realizované základné právo účastníka na spravodlivý proces (IV. ÚS 115/03). Za odňatie možnosti konať pred súdom v žiadnom prípade nemožno považovať to, že súd neodôvodnil svoje rozhodnutie podľa predstáv, či požiadaviek strany, ktorá je nespokojná s právnymi závermi, tým nemohlo dôjsť k porušeniu práva sporovej strany na spravodlivý súdny proces. Do práva na spravodlivý proces totiž nepatrí právo účastníka konania (strany), aby sa súd stotožnil s jeho právnymi názormi, navrhovaním a hodnotením dôkazov (IV. ÚS 252/04), ani právo na to, aby bol účastník konania (strana) pred všeobecným súdom úspešný, teda, aby sa rozhodlo v súlade s jeho požiadavkami (I. ÚS 50/04). 19. Na základe uvedeného obsah odvolania žalovaného nebol preto spôsobilý spochybniť správnosť záverov napadnutého rozsudku súdu prvej inštancie z hľadiska odvolacích dôvodov v ňom uvedených, pričom ani v odvolacom konaní neboli zistené také nové rozhodujúce skutočnosti alebo dôkazy, ktoré by mali za následok zmenu skutkového stavu, alebo by spochybňovali správnosť právnych záverov, na ktorých súd prvej inštancie založil svoje rozhodnutie. Na základe uvedeného odvolací súd rozhodnutie súdu prvej inštancie podľa ust. § 387 ods. 1 C.s.p. ako vecne a právne správne potvrdil. 20. O trovách odvolacieho konania rozhodol odvolací súd podľa § 396 ods. 1 C.s.p. v spojení s § 262 ods. 2 C.s.p. tak, že žalobcovi úspešnému v odvolacom konaní priznal nárok na náhradu trov konania v plnej výške s tým, že o výške tejto náhrady rozhodne súd prvej inštancie v lehote do 60 dní po právoplatnosti tohto rozsudku samostatným uznesením, ktoré vydá súdny úradník.
21. Toto rozhodnutie prijal senát odvolacieho súdu pomerom hlasov 3:0. Poučenie: Proti tomuto rozsudku odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a/ sa rozhodlo vo veci, ktorá nepatrí do právomoci súdov, b/ ten, kto v konaní vystupoval ako strana, nemal procesnú subjektivitu, strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, c/ v tej istej veci sa už prv právoplatne rozhodlo alebo v tej istej veci sa už prv začalo konanie, d/ rozhodoval vylúčený sudca alebo nesprávne obsadený súd, alebo e/ súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 C.s.p.). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a/ pri ktorej riešení sa odvolací súd odklonil od ustálenej rozhodovacej praxe dovolacieho súdu, b/ ktorá v rozhodovacej praxi dovolacieho súdu ešte nebola vyriešená alebo c/ je dovolacím súdom rozhodovaná rozdielne (§ 421 ods. 1 C.s.p.). Dovolanie podľa § 421 ods. 1 nie je prípustné, ak a/ napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b/ napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c/ je predmetom dovolacieho konania len príslušenstvom pohľadávky a výška príslušenstva v čase začatia dovolacieho konania neprevyšuje sumu podľa písmen a/ a b/ (§ 422 ods. 1 C.s.p.). Dovolanie môže podať strana, v ktorej neprospech bolo rozhodnutie vydané (§ 424 C.s.p.). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii (§ 427 ods. 1 prvá veta C.s.p.). Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 2 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne / dovolacie dôvody/ a čoho sa dovolateľ domáha /dovolací návrh/ (§ 428 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). Povinnosť podľa ods. 1 neplatí, ak je a/ dovolateľom fyzická osoba, ktorá má vysokoškolské právnické vzdelanie druhého stupňa, b/ dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c/ dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 C.s.p.). Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení (§ 431 ods. 1 C.s.p.). Dovolací dôvod sa vymedzí tak, že dovolateľ uvedie, v čom spočíva táto vada (§ 431 ods. 2 C.s.p.).
Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci (§ 432 ods. 1 C.s.p.). Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 ods. 2 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2024:6118375883.1 (dáta aktuálne k 13. 11. 2026). Záväzné je znenie zverejnené súdom.




